Jayne Mansfield

Jayne Mansfield (sünninimega Vera Jayne Palmer; 19. aprill 1933 – 29. juuni 1967) oli Ameerika Ühendriikide näitleja. Ta töötas meelelahutaja ja lauljana ka ööklubides, oli üks esimesi Playboy Playmate'e.

1950. aastatel ja 1960. aastate alguses oli tal leping 20th Century Foxiga ning ta oli üks Hollywoodi seksisümboleid.

Mansfieldi filminäitlejakarjäär küll lühike, kuid kuulsusrikas. Ta võitis Theatre World Awardi ja Kuldgloobuse. Ta kehastas näitlejat Rita Marlowe'd nii 1955.–1956. aasta näidendis "Will Success Spoil Rock Hunter?" kui ka selle 1957. aastal valminud filmiversioonis. Tema muudest filmidest olid tuntumad "The Girl Can't Help It" (1956), "The Wayward Bus" (1957) ja Too Hot to Handle" (1960). Filmis "Promises! Promises!" sai temast esimene alastistseenis üles astunud Hollywoodi tippnäitleja helifilmi ajastul.

Ta hukkus 29. juunil 1967 New Orleansis autoõnnetuses, olles vaid 34-aastane.

Isiklikku
6. mail 1950 abiellus Jayne 17-aastasena avalike suhete alal töötava Paul Mansfieldiga ja võttis temalt oma lavanime. 6 kuud pärast pulmi sündis nende tütar Jayne Marie Mansfield. Abielu lõppes 1958 lahutusega.

Samal aastal abiellus Jayne Mansfield  ungari päritolu Miklos Hargitayga, kes oli 1955. aasta Mister Universum. Neile sündis kaks last: pojad Mickey ja Zoltan. Nad lahutasid Mehhikos mais 1963. Pärast lahutust avastas Mansfield, et on rase, ja kuna abieluvälise lapse sünnitamine oli tollal filmitähele välistatud, väitsid tema ja Hargitay, et on siiski abielus. Tütar Mariska sündis jaanuaris 1964.

Septembris 1964 abiellus Mansfield itaallasest režissööri Matt Cimberiga. Oktoobris 1965 sündis neil poeg Antonio Raphael. Juulis 1966 abielu lahutati.

Mansfieldil oli väidetavalt hulganisti salasuhteid, muuhulgas Robert ja John F. Kennedyga, oma advokaadi Samuel S. Brodyga, itaalia produtsendi Enrico Bombaga ning Las Vegase meelelahutaja Nelson Sardelliga.

1954 võttis Mansfield enda tunnusvärviks roosa ja nii jäi see tema surmani. Lisaks riietele oli tal roosaks värvitud puudel. Ta elas Los Angeleses Roosas palees. Maja oli värvitud roosaks, selle inglikujud olid valgustatud roosa valgusega, purskkaevust voolas roosat šampanjat. Vannituppa, kus olid roosad karusnahad, ehitas Hargitay roosa südamekujulise vanni – enne kulturismiga tegelema hakkamist oli ta olnud puusepp ja torumees. Mansfieldil oli ainus roosa Cadillac Los Angeleses.

Viited

Ameerika Ühendriikide filminäitlejad
Ameerika Ühendriikide teatrinäitlejad
Ameerika Ühendriikide televisiooninäitlejad
Sündinud 1933
Surnud 1967